Metro’s: ‘Waterskeidingsoomblik,’ sê DA; ‘Les vir ANC,’ sê Ramaphosa(Foto: Reint Dykema) “Die deurslaggewende drempel wat oorgesteek is, is ’n sielkundige een. Die hele Suid-Afrika weet nou dat die ANC geklop kan word.” Só het DA-leier John Steenhuisen reageer nadat die party die mag in verskeie metro’s en munisipaliteite oorgeneem het na afloop van die verkiesing vroeër die maand. “Ons leef nie meer in ’n enkelparty-gedomineerde demokrasie nie, en dit is ’n waterskeidingsoomblik in ons geskiedenis.” Die DA het nie net beheer in Tshwane, Johannesburg en Ekurhuleni oorgeneem nie, maar het ook nou burgemeesters in onder meer die Thabazimbi-, George-, Mogale City-, Beyers Naude- en Knysna-munisipaliteit. Pres. Cyril Ramaphosa (Foto: Siyabulela Duda) Die ANC het vir die eerste keer beheer in al drie Gautengse metro’s verloor. Pres. Cyril Ramaphosa het Dinsdag gesê dit is teleurstellend vir die ANC, maar dat die party die “duidelike boodskap van sy mense” moet aanvaar. Ramaphosa is oor die ANC se prestasie uitgevra terwyl hy en pres. Uhuru Kenyatta van Kenia by die Uniegebou die media toegespreek het. Kenyatta was op ’n ampsbesoek aan Suid-Afrika. “Ons het ag geslaan, ons het geluister en dit is vir ons ’n groot terugslag, maar dit is ook ’n groot les en ons is ’n party wat baie vinnig leer. Ons gaan terug na die tekenbord gaan en ons gaan oor al hierdie terugslae besin,” het Ramaphosa gesê. As staatshoof het Ramaphosa ’n beroep vir stabiele plaaslike regerings gedoen. Johannesburg en Ekurhuleni ’n ‘verrassing’ John Steenhuisen (Foto: DA/Facebook) Steenhuisen het intussen gesê die aanwysing van dr. Mpho Phalatse en Tania Campbell, as onderskeidelik die nuwe burgemeesters vir Johannesburg en Ekurhuleni, het as ’n verrassing vir almal gekom, selfs die DA. “Ons het nie die EFF se hulp gevra om hier in beheer te kom nie, en ons het nie verwag om hierdie raadsvergaderings met twee nuwe DA-burgemeesters, en albei hierdie metro’s se eerste vroueburgemeesters, te verlaat nie.” Volgens Steenhuisen sal die DA absoluut geen kompromie rakende sy beginsels aangaan om in beheer te bly nie. “Ons is beslis nie hier om ten alle koste aan mag vas te klou nie en sal eerder na die opposisiebanke terugkeer as om toe te gee aan eise wat onrealisties en korrup is of van ons vereis om swak te regeer.” Hy het dit ook duidelik gemaak dat die DA nie steun van die EFF, of selfs ActionSA, vir sy kandidate in hierdie metro’s gewerf het nie. “Al wat ons hierdie partye bied, is die geleentheid om aan die regte kant van die geskiedenis te wees.” Die DA het egter geen illusies oor die stabiliteit van die koalisieregerings nie. “Ek dink dit is vir almal duidelik dat die EFF meer teen die ANC gestem het as wat hulle vir die DA gestem het. Hulle het geen toegewings van ons gekry nie, en hulle sal geen kry nie. Wat dit beteken, is dat hierdie regerings heel moontlik van korte duur kan wees. Maar of hulle nou vyf jaar of vyf dae hou, ek kan jou verseker dat die DA sy tyd in sy amp geheel en al in diens van die inwoners van hierdie metro’s sal gebruik.” Dit word ook verwag dat die DA suksesvol in eThekwini (Durban) kan wees. “Die verwydering van die ANC kan nie op ’n gunstiger tyd kom nie, minder as drie jaar voor die volgende nasionale en provinsiale verkiesings. Ons het nou ’n seldsame kans om ’n nuwe ANC-vrye era vir hierdie metro’s in te lei. Maar dit sal samewerking en ’n verbintenis tot onbaatsugtige diens van alle betrokke partye vereis.” Herman Mashaba, president van ActionSA (Foto: Action SA) Herman Mashaba, president van ActionSA, het intussen gesê die party het sy stemme in die betrokke rade gebruik om DA-burgemeesters te verkies omdat die ineenstorting van koalisie-reëlings en weiering van die DA om te onderhandel beteken die alternatief sou ANC-regerings in hierdie stede gewees het. “ActionSA is absoluut daartoe verbind om alle vorige ervarings met die DA opsy te sit om saam te werk in die belang van dienslewering, die bekamping van korrupsie en werkskepping. Ons het dit gedemonstreer met ons stemme en nie net ons woorde nie.” Julius Malema, leier van die EFF, het intussen gesê sy party sal Donderdag tydens ‘n mediakonferensie meer duidelikheid gee oor die afgelope paar dae se gebeure.